                                                    


            PARLAMENTUL  ROMÂNIEI

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti,   ianuarie  2009
Nr. PL-x  406/2007


                                     RAPORT
asupra  proiectului de Lege pentru modificarea şi completarea 

Legii nr. 598/2002 pentru aprobarea Ordonanţei de urgenţă a 

Guvernului nr. 36/2002 privind reglementarea dreptului de proprietate al Federaţiei Comunităţilor Evreieşti din România asupra lăcaşurilor de cult, cimitirelor şi altor bunuri destinate activităţilor cultului mozaic, publicată în Monitorul Oficial, Partea I, nr.802 din 05/11/2002

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea şi completarea Legii nr. 598/2002 pentru aprobarea Ordonanţei de urgenţă a Guvernului nr. 36/2002 privind reglementarea dreptului de proprietate al Federaţiei Comunităţilor Evreieşti din România asupra lăcaşurilor de cult, cimitirelor şi altor bunuri destinate activităţilor cultului mozaic, publicată în Monitorul Oficial, Partea I, nr.802 din 05/11/2002, trimis cu adresa nr.PL-x 406 din 28 mai 2007 şi  înregistrat cu nr. 31/651 din 9 mai 2007.
               Senatul, în calitate de primă Cameră sesizată, a doptat iniţiativa legislativă în condiţiile art.75 alineatul (2) teza a III-a din Constituţia României.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.840 din 15.06.2006, a avizat favorabil,  propunerea legislativă,  cu observaţii şi propuneri.
             Guvernul, prin punctul de vedere  transmis cu adresa nr.634 din 16.03.2007, nu  susţine adoptarea acestei iniţiative legislative.
              Comisia pentru  drepturile omului, culte şi problemele minorităţilor naţionale, prin avizul transmis cu adresa nr.25/386/2007 avizează negativ iniţiativa legislativă.

              Proiectul de lege are ca obiect de reglementare completarea OUG nr. 36/2002 privind reglementarea dreptului de proprietate al Federaţiei Comunităţilor Evreieşti din România asupra lăcaşurilor de cult, cimitirelor şi altor bunuri destinate activităţilor Cultului Mozaic, aprobată cu modificări prin Legea nr.598/2002. Se propune constituirea unei comisii mixte formată din reprezentanţii Federaţiei Comunităţilor Evreieşti România, ai Comunităţilor evreilor de origine română din SUA, Europa şi Israel împreună cu reprezentanţii rabinici desemnaţi de acestea şi  reprezentanţi ai MIRA ŞI Ministerului Culturii şi Cultelor, în vederea identificării, redobândirii destinaţiei şi proprietăţii iniţiale, precum şi pentru luarea măsurilor de protejare şi conservare a bunurilor comunitar-religioase cu caracter sacru.
              Cu adresa nr. 2376 din 29  iunie 2007,  Ministerul Culturii  şi Cultelor a făcut precizarea că  i s-a  alocat  suma de 400.000 RON, prin  H.G nr.544/2007 din 6  iunie 2007 pentru suplimentarea  bugetului ministerului în vederea  reabilitării  unor  lăcaşuri  de cult mozaic prevăzute  în anexa la  hotărâre. Totodată s-au stabilit sarcini pentru fiecare minister în parte şi s-a întocmit un plan  de  acţiuni  pentru  protejarea  patrimoniului istoric iudaic din România.
               Prin punctul de vedere solicitat de membrii Comisiei juridice, de disciplină şi imunităţi în data de 19 iunie 2007 şi  transmis cu adresa nr.1724 din 10  august 2007, Federaţia Comunităţilor Evreieşti  din România  precizează  că:



- regimul juridic al  dreptului  de proprietate al FCE din România  asupra lăcaşurilor  de  cult,  cimitirelor  confesionale,  băilor rituale , abatoarelor  rituale, precum şi  asupra  obiectelor  de cult  care  se află  în patrimoniul acesteia este  stabilit prin OUG nr.36/2002 aprobată  prin Legea  nr.598/2002;



- potrivit acestui  act  normativ,  FCE din România  exercită toate  drepturile  ce decurg din Statutul proprietăţii  private, drepturi  garantate  de statul Român potrivit  Constituţiei;



- orice  implicare  în sistemul de proprietate al federaţiei înseamnă încălcarea  unui  drept constituţional,  drept garantat de legea  fundamentală,  la  art.44 alin. (2);



- garantarea dreptului de proprietate  presupune protecţia tuturor prerogativelor acestuia şi în mod special a dreptului de dispoziţie;
                 - de  asemenea, în Legea privind libertatea religioasă şi regimul general al cultelor nr.489/2006, la art. 27 alin. (1), se prevede că în România „Cultele şi  unităţile  lor de cult pot  avea şi  dobândi, în proprietate sau în administrare,  bunuri  mobile  şi imobile,  asupra  cărora pot  dispune în conformitate  cu  statutele  proprii”;



- grija pentru păstrarea, conservarea  şi  asigurarea  condiţiilor  de  funcţionare  a  sinagogilor  şi  cimitirelor  evreieşti  a  constituit şi constituie  o  preocupare  importantă a  FCE din România;



- din partea  Guvernului României s-a  primit  şi  se primeşte   sprijin, fapt  ce  a permis ca în perioada  2006 – 2007 să  se efectueze  sau  să  fie  în curs de efectuare  lucrări la unele  sinagogi;
              În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi  au examinat proiectul de lege, expunerea de motive şi documentele care o însoţesc, în şedinţa din 27 ianuarie  2009. 
             La lucrările Comisiei au participat, în calitate de invitaţi, din partea Ministerul Culturii, Cultelor şi Patrimoniului Naţional, domnii Ştefan Ioniţă – director şi Cornel Frimu – consilier.
              La dezbateri au fost prezenţi 18 deputaţi, din totalul de 25 membrii ai Comisiei juridice, de disciplină şi imunităţi . 
              Faţă de cele menţionate şi de punctul de vedere prezentat de reprezentanţii Ministerul Culturii, Cultelor şi Patrimoniului Naţional, în urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  respingere a proiectului de Lege pentru modificarea şi completarea Legii nr. 598/2002 pentru aprobarea Ordonanţei de urgenţă a Guvernului nr. 36/2002 privind reglementarea dreptului de proprietate al Federaţiei Comunităţilor Evreieşti din România asupra lăcaşurilor de cult, cimitirelor şi altor bunuri destinate activităţilor cultului mozaic, publicată în Monitorul Oficial, Partea I, nr.802 din 05/11/2002.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                          SECRETAR,
                            Daniel BUDA                             Gabriel ANDRONACHE

